Urme străvechi descoperite pe teritoriul comunei Rapoltu-Mare

inst. SĂVUT  DORINA, Sc. Primară BOBÂLNA

inst. RUPACICI SILVIA,Sc. Generală ”Dominic Stanca” ORĂŞTIE

Comuna Rapoltul Mare este situată în lunca mănoasă desenată de şerpuirile leneşe ale Mureşului, pe vechiul drum roman, între anticele localităţi Germisara în apropierea Geoagiului şi Petris, Uroiul de astăzi.

 Având în vedere principalele forme de procurare a hranei şi a îmbrăcămintei în epoca străveche, putem spune că zonele cu relief deluros şi împădurit ofereau posibilităţi atât  pentru adăpost, dar şi pentru vânat, iar în valea Mureşului putându-se practica pescuit. Peşterile din părţile Geoagiului şi a Cigmăului, aflate în vecinătatea comunei, în care s-au aflat unelte de piatră şi urme osteologice ale vânătorilor, sunt dovezi ale existenţei unor triburi de vânători care au colindat aceste meleaguri din cele mai îndepărtate timpuri. Se poate presupune astfel că apariţia vieţii omeneşti pe aceste locuri coboară cu câteva milenii în urmă.


În neolitic, diversificarea ocupaţiilor, apariţia activităţilor agrare, cultura rudimentară a pământului şi creşterea vitelor aduce o modificare a aşezărilor. Ele coboară în Valea Mureşului pe terase, dar în apropierea imediată a unui teren accidentat, aşa cum este şi cazul celei mai mari şi mai importante aşezări neolitice din cuprinsul judeţului Hunedoara, ce datează de la jumătatea mileniului al IV-lea î.e.n. Este vorba de aşezarea de la Turdaş, aflată la mai puţin de 1km de comuna Rapoltu-Mare, pe malul stâng al Mureşului.            

O descoperire cu totul întâmplătoare făcută în curtea lui Petru Danciu din Rapoltu Mare, este posibil să aparţină celei mai vechi comunităţi din zonă. Este vorba de două greutăţi de formă conică, prima din ceramică perforată şi cu un decor incizat,iar a doua greutate este din piatră. 


O altă descoperire întâmplătoare a fost făcută de elevul Şerdean Cosmin, din Folt, care în vara anului 2003, a găsit pe malul Mureşului un ciocan din piatră şlefuită şi perforată. Cercetările sistematice vor putea preciza cărei epoci preistorice îi aparţin aceste artefacte.


Trecerea la folosirea metalelor nu s-a înfăptuit dintr-o dată, prin venirea în regiune a unor triburi ce posedau o civilizaţie a bronzului, ci s-a făcut într-un interval de timp mai îndelungat, pe etape, fără să aibă loc o întrerupere a continuităţi de viaţă.


Epoca târzie a bronzului este bine reprezentată în zona RAPOLTULUI prin unele depozite de unelte sau alte produse cum ar fi arme, podoabe etc., comuna fiind încadrată de câteva localităţi în care este atestată epoca bronzului: Ardeu, Balşa, Tâmpa  şi nu în ultimul rând Orăştia, unde după cum precizează istoricul Vasile Pârvan, s-a descoperit un car votiv din bronz, o piesă de o mare valoare, care dovedeşte că oamenii din părţile Orăştiei au ştiut „ să toarne, să confecţioneze obiecte proprii

Pe malul Mureşului, în apropiere de RAPOLT, în locul numit „Şeghi”, a fost identificată o aşezare aparţinând epocii bronzului, aici fiind descoperite fragmente de ceramică aparţinând purtătorilor culturii Wietenberg
O altă aşezare aparţinând acestei perioade a fost scoasă la iveală în anul 1978, în apropiere de FOLT, în locul numit „Sub vii”, cu ocazia efectuării lucrărilor de modernizare a drumului Geoagiu – Simeria. Cercetările de suprafaţă efectuate de Muzeul de Istorie din Deva, au condus la descoperirea unor fragmente de ceramică aparţinând culturii Wietenberg III ( căni şi urne cu buza răsfrântă confecţionate din pastă fină, negricioasă cu degresant nisip, ornamentate cu crestături şi spirale formate din benzi de linii incizate, precum şi obiecte mai mari, greu de reconstituit, confecţionate din pastă brun – gălbuie, având ca degresant pietricele şi ornamentate cu brâuri simple şi alveolare.  O parte din aceste fragmente au fost lăsate la Şcoala Primară Folt unde s-a organizat un mic muzeu şcolar, iar din toamna anului 2005, au fost transferate la Şcoala Primară Bobâlna. 


Ceramică aparţinând culturilor  Coţofeni şi Wietenberg au fost descoperite întâmplător şi la BOIU pe dealul Magulicea, apoi  în zonă au fost efectuate cercetări de arheologul Ioan Andriţoiu, de la Muzeul de Istorie din Deva.


Stratul ce aparţine culturii Coţofeni conţine fragmente de vase, fusoiale, greutăţi de lut, resturi de locuinţe, gropi menajere, vetre de foc, o groapă rituală şi o piesă de cupru. S-a dezvelit un semibordei având o formă oval – rotundă, fundul gropii aflându-se la 0,69 m adâncime. Pe vatra păstrată parţial se aflau bucăţi de chirpic de la pereţi, cărbune şi ceramică. O altă locuinţă avea vatra formată dintr-un strat gros de lut  ars, netezit la suprafaţă. Fragmentele de chirpic de la pereţii locuinţei păstrează urmele parilor şi a nuielelor ce au format scheletul construcţiei. Pe lângă fragmente ceramice, pe vatră se aflau câteva pietre şi o greutate de lut tronconică, fragmentară.         

O altă locuinţă de suprafaţă a fost descoperită la adâncimea de 30 cm, având diametrul de 2,30/2,10m. vatra locuinţei avea grosimea de 4,5 cm, fiind bine arsă. Pe vatră se aflau fragmente de ceramică şi un topor din piatră fragmentar, perforat. În interiorul locuinţei se mai afla o amenajare de pietre în formă circulară, despre care domnul Ioan Andriţoiu, crede că ar fi resturile unei vetre de foc simple. În apropierea semibordeiului a fost săpată o groapă menajeră de formă ovală cu pereţi puţin oblici şi fundul concav. Aici s-au găsit fragmente de ceramică şi o ceaşcă de mari dimensiuni. 







A mai fost descoperită şi o groapă rituală de formă rotundă, cu adâncimea de 0,78m, ce conţinea bucăţi de cărbune, fragmente de ceramică de la şase vase care au fost sparte ritual şi un fragment de os carbonizat. 


S-a mai descoperit aici o sulă de cupru cu secţiunea romboidală, câteva nuclee şi lame de silex şi două fragment de topoare din piatră.


Vasele confecţionate atât din pastă fină cât şi grosieră se încadrează în faza finală a culturii Coţofeni. 


Au mai fost cercetate două locuinţe aparţinând culturii Wietenberg. Uneia nu i s-au putut stabilii dimensiunile. Cealaltă era de formă dreptunghiulară cu dimensiunile de 4,20/2,70 m, orientată est-vest şi având la bază pietre de râu şi de stâncă. 


Datorită caracterului fragmentar au putut fi reconstituite doar câteva vase: vase de mari dimensiuni , străchini, castroane, căni, ceşti şi capace.


Aşezarea a fost încadrară din punct de vedere cronologic în a doua fază de evoluţie a culturii Wietenberg. .

Tot în această perioadă se încadrează şi sabia se bronz descoperită la BOIU şi descrisă de Nestor Ion, care a clasificat săbiile de acest fel.


Sabia s-a păstrat relativ bine, lipsindu-i doar un fragment de la vârf şi o parte din mâner. În partea de jos lama este groasă şi îngustă, în secţiune având forma rombică, iar mai sus se lăţeşte, ajungând la 4,5 cm. După o uşoară îngustare, lama se lărgeşte mai mult, formând placa mânerului ce se continuă cu limba acestuia, mai îngustă şi îngroşată în raport cu placa. Limba are marginile uşor ridicate şi neregulate, lungimea actuală fiind de 42,6 cm. Sabia este gravată în partea superioară cu două spirale alăturată,fiind înrămate de haşuri fine şi de o linie a cărei capete sunt întoarse adunându-se într-un triunghi ce închide decorul spiralic. Pe cele două părţi ale crestei mediane a lamei  sunt gravate, paralel cu laturile triunghiului, câte trei linii ce subliniază conturul lamei. Ion Nestor îl numeşte decor în formă de „leducă” sau „lanţetă”.De o parte şi de alta a tăişurilor mai este gravată câte o linie de sus până jos, la o distanţă de 3-5 mm de tăişurile sabiei.


Sabia a fost lucrată prin procedeul cerii pierdute, folosit frecvent în Europa preistorică. Este o armă ofensivă de împuns, nu de tăiat, reprezentând o dezvoltare a pumnalului pentru a fi mai eficace în luptă.

 
Din cercetările făcute de I. Nestor asupra acestor tipuri de săbii cunoscute sub numele de săbii de „tip Boiu”, s-a ajuns la concluzia că ele au fost răspândite spre apus până la Bratislava, la o linie ce urmează cursul Dunării şi până în nord-estul Italiei. Din punct de vedere al răspândirii, autorul a localizat trei grupe geografice: una în Transilvania, a doua pe cursul mijlociu al Dunării, piesele fiind descoperite de la Porţile de Fier până la Bratislava cu prelungire pe Morava şi Oder şi a treia grupă în nord-estul Italiei.


La FOLT,  în locul numit „Sub vii” au mai fost descoperite şi fragmente de ceramică ce aparţin Hallstatt-ului timpuriu şi mijlociu. S-au găsit vase din pastă fină, neagră sau cărămiziu-maronie: căni, ceşti şi urne, ornamentate cu caneluri orizontale sau oblice, proeminenţe şi incizii, precum şi vase mari şi mijlocii de uz comun, confecţionate din pastă cărămizie-gălbuie, ornamentate cu brâie simple sau alveolare. Tot acestei perioade îi aparţine şi un fragment de ceaşcă Basarabi, din pastă fină, neagră, acoperită cu slip şi degresant nisip, ornamentată cu un şir orizontal de s-uri culcate sub buză şi pe corp cu linii incizate, ghirlande realizate cu şnurul răsucit.

Bronzul a prilejuit şi confecţionarea unor unelte, cum ar fi toporul folosit la defrişarea pădurilor, precum şi a secerilor, unealtă tipică pentru recoltat, care s-a păstrat până în zilele noastre, într-o formă evoluată.


Frecvenţa deosebită a secerilor de bronz, au determinat pe arheologul Vasile Pârvan să formuleze ipoteza  că secera ar fi fost inventată de către carpato-dunăreni. Cercetările mai recente au confirmat ipoteza şi se poate spune că „realizarea în metal a primului tip de seceră cunoscut în Europa, s-a înfăptuit în regiunile ce includ şi teritoriul ţării noastre. Acest tip de seceră cu buton, se prinde în coadă cu ajutorul unei proeminenţe,  turnată odată cu lama de bază a acesteia.

Astfel de seceri s-au găsit şi în depozitul de bronzuri de la RAPOLT, în toamna anului 1960, în timp ce se făceau lucrări de împădurire a coastei apusene din valea Faurului. Lucrătorii care săpau gropile pentru plantarea puieţilor de salcâm, au găsit sub o lespede de piatră, la adâncimea de 20cm, un depozit alcătuit din 88 de piese de bronz: unelte, obiecte de podoabă, arme şi bronz brut.

Obiectele au ajuns în păstrarea Şcolii Generale Rapolt, iar în vara anului 1961, au fost puse la dispoziţia Muzeului de Istorie din Deva. Printre celturi, lame de ferăstrău şi cuţit, brăţări, vârfuri de lance, seceri se afla şi o „seceră cu buton”, în formă de cosor, arcuită accentuat. Lama este îngustă şi ştirbită. Spinarea secerii se îngroaşă treptat de la vârf spre buton. Arcuirea începe de la mijlocul lungimii secerii. Lama este bine ascuţită,  vârful arcuit în sus şi se termină în dreptul butonului de unde se continuă cu mânerul.


Majoritatea pieselor acestui depozit se încadrează în grupul Uioara – Spălnacă cu care are multe elemente identice şi aparţin Hallstatt – ului A1.


Obiectele rupte pentru a fi date la topit ca şi bucăţile de bronz sunt un indiciu ca aici ar fi fost un atelier local de prelucrare. Fiind o zonă bogată în zăcăminte de cupru, este posibil ca obiectele să fi fost lucrate din materia primă oferită de exploatările locale.

